ทันเกมส์ ภาคบ่าย – บล.ไทยพาณิชย์
บริษัทหลักทรัพย์ ไทยพาณิชย์ สรุปทิศทางและแนวโน้มตลาดบ่ายนี้
18 ส.ค. 2558

สรุปภาวะตลาดภาคเช้า : SET ลดช่วงติดลบ – SET วันแรกหลังเหตุระเบิด เปิดกระโดดลงกว่า 36 จุด แต่ถือว่าเก่ง หลังจากนั้นไม่มีใครอยากขายต่อ และมีแรงซื้อกลับบวกกับข่าวดีเรื่องปรับครม. แม้ยังไม่มีการเปิดเผยรายชื่อครม.ชุดใหม่ก็ตาม เป็นแรงหนุน SET ให้ฟื้นตัว โดยลดช่วงติดลบลง มาปิดตลาดที่ระดับ 1380.66 จุด -28.08 จุด ด้วยมูลค่าซื้อขายสูงถึง 3.8 หมื่นลบ. กลุ่มหลักปิดลบถ้วนหน้า โดยพลังงาน แบงก์ และ ICT ปิดลบ -2.2%, -1.7% และ -1.2% ตามลำดับ ส่วนที่ลงแรงหนีไม่พ้นกลุ่มท่องเที่ยว และขนส่ง ซึ่งปิดลบไปกว่า -7.1% และ -4.6% ตามลำดับ ด้านตลาดภูมิภาคแกว่งแคบในแดนบวกลบ
กลยุทธ์ที่แนะนำ :ช่วงบ่าย: คาดแกว่งระหว่างกรอบ 1380-1390 จุด โดยภาพรวมจะกลับมาเป็นสัญญาณที่ดีขึ้น เมื่อยืนระดับ 1400 จุดได้ ส่วนกรณีต่ำกว่า 1377 จุด ในช่วงบ่ายให้ระวังการกลับมาอ่อนตัวลงต่อ กลยุทธ์ การเก็งกำไร เหมาะกับผู้รับความเสี่ยงได้สูง ส่วนนักลงทุน รอซื้อเก็บอีกครั้งที่แนวรับ 1360 จุด